**Jan Hjärpes model (se Religion C, s. 266) – her skematisk i et koordinatsystem:**



Kilde: Jan Hjärpe: *Politisk islam. Studier i muslimsk fundamentalisme*, 1984

**Øvelse 1: Hvilken type muslim?**

Du skal i denne øvelse fastlægge hvilken type muslim, der er tale om ud fra en række citater ved brug af Jan Hjärpes fire parametre (det religiøse engagement, religionens indhold, religionens funktion i samfundet samt religiøs aktivitet).

* Hvilke af Hjärpes 4 parametre er i spil i hvert af de nedenstående citater?
* Placér citaterne i forhold til de forskellige positioner indenfor de enkelte parametre i Hjärpes model.

Citat 1: Islam bør som al anden religion være en privat sag. Hermed kan mennesket dyrke det rene gudsforhold fremfor at lade religion blive et politisk projekt

Citat 2: Islam er Guds sidste og fuldkomne åbenbaring til alle tider og steder. Derfor er det blot at læse i Koranen eller profetens sædvane, hvis du søger svar på livets spørgsmål.

Citat 3: Tørklædet skal ses som et påbud om, at kvinden - ligesom manden - skal dække sig anstændigt. For 1400 år siden var tørklædet ensbetydende med anstændighed på den saudiske halvø. I dag må muslimer spørge sig selv "hvad er anstændighed i min tid?".

Citat 4: Når mennesket i demokratiets hellige navn laver egne love, så bevæger det sig væk fra Gud. Tror mennesket virkeligt, at det er bedre til at lovgive end Gud, der har skabt verden og mennesket? Hvis du køber et nyt TV, vil du så følge producentens vejledning eller lave din egen?

Citat 5: Koranen hævder at islam er til alle tider. Derfor skal vi bestræbe os på at give Koranen en betydning for det moderne menneske fremfor blot at kopiere tidligere generationers forståelse, der udspringer fra en anden tid.

Citat 6: Der er såkaldte muslimer, der mener, at man med dialog, demokrati og fredelige demonstrationer kan stoppe Vestens undertrykkelse og drab på muslimer. Vil de mon også prøve at tale med løven, når den overfalder deres familie? Nej, de vil gøre alt for at slå den ihjel.

**Øvelse 2: Islamiske gruppers placeringer, se næste side.**

Kilde: Jan Hjärpe: *Politisk islam. Studier i muslimsk fundamentalisme*, 1984

To af Jan Hjärpes målestokke for religion er her opsat på en lodret og vandret akse som vist med modellen. Du skal her placere forskellige islamiske grupper ud fra de to parametre, der anvendes i kombination med hinanden, så du måler på begge parametre på samme tid.

1. Placer Hizb ut-Tahrir, Dansk Islamisk Center og Mariam Moskeen i modellen. Hvis du ikke kender til dem, så kan du læse en kort beskrivelse nedenfor og bagefter slå dem op på nettet.

**Hizb ut-Tahrir** er en gruppering, der arbejder for en islamisk stat. De ser islam som et altomfattende politisk system, der både regulerer personlige, sociale, åndelige og politiske sider af menneskets liv. De kritiserer de traditionelle muslimske lærde i nyere tid for ikke at fortolke islam i henhold til den moderne verdens udfordringer, men blot gentage tidligere tiders fortolkninger blindt.

**Dansk Islamisk Center** er en forening, der går ind for at følge en af de fire retsskoler, der går tilbage til 800-tallet, men mener også, det er vigtigt at muslimer deltager i det danske samfund. Hovedsproget er derfor dansk. De forholder sig politisk neutrale.

**Mariam Moskeen** er nordens første kvindemoske. Her arbejdes der på at tilpasse islam til nutiden, hvilket også omfatter ligestilling mellem kønnene. Kvinder skal her have lov til at fungere som imamer, og kvinder skal have lige ret til skilsmisse som mænd, hvor begge dele er i modstrid med den klassiske islamiske tradition. De ser islam som relateret til en personlig udvikling og spiritualitet fremfor et politisk projekt.

(Fra *Klassisk og moderne islam*, Systime)